《观阳山大石》
宋代·方凤

殷勤挟小艇，迤逦登大石。
怪险若神造，幽阗真鬼宅。
凌汉龙头若，负重龟背磔。
倒拽万牛喘，列坐千人窄。
眇视笑一拳，端拜俯半额。
凭肩护胫酸，呼酒镇心忒。
古壁剥旧题，灰窦碍颓屐。
甫快雨忽晴，刚醉日欲夕。
老禅嗜文词，短卷盈咫尺，
挥毫神欲飞，云开万峰碧。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。